Betliar (obec)

**Betliar** je obec na Slovensku v okrese Rožňava.

## Polohopis
Obec Betliar leží v údolí rieky Slaná 5 km severozápadne od Rožňavy.

## Kultúra a zaujímavosti
### Pamiatky
* Kaštieľ Andrášiovcov, trojpodlažná pôvodne baroková stavba na pôdoryse nepravidelného obdĺžnika s piatimi nárožnými vežami a západným rizalitom zo začiatku 18. storočia. Nachádza sa na mieste staršieho renesančného bubekovského kaštieľa, ktorého časť hmoty mohla byť použitá pri stavbe súčasného kaštieľa. Kaštieľ nechal vybudovať ešte ako poschodovú stavbu Štefan Andráši. V rokoch 1792-1795 bol rozšírený a v rokoch 1880-1886 získal súčasnú historizujúcu podobu. Kaštieľ je umiestnený do rozsiahleho anglického parku. V interiéri sa nachádzajú bohaté andrášiovské zbierky, ide o jediný kaštieľ na Slovensku, ktorý si zachoval kompletné zariadenie. Dominantným priestorom kaštieľa je knižnica budovaná od druhej polovice 18. storočia Leopoldom Andrášim. Fasády kaštieľa sú členené kordónovými rímsami a pilastrami. Parter je dekorovaný nárožnými bosážami, na priečelí je umiestnený päťosový portikus s balkónom. Polkruhovo ukončené okná majú profilované šambrány.  

Súbor:El Palacio de Betliar.jpg|Letecký pohľad na kaštieľ
Súbor:Betliar palace 2015.JPG
Súbor:Kniznica betliar.jpg|Knižnica kaštieľa
Súbor:Betliar, kaštieľ, park (4).jpg|Park


* Rímskokatolícky Kostol sv. Alžbety, jednoloďová pôvodne gotická stavba s pravouhlým ukončením presbytéria a predstavanou vežou, z prvej polovice 14. storočia. Veža kostola pochádza zo 17. storočia. Interiér kostola je zaklenutý dvoma poľami lunetovej klenby, pochádzajúcej z obdobia baroka. Zo začiatku 18. storočia pochádza kazateľnica a drevená socha Panny Márie. Hlavný oltár je neogotický z konca 19. storočia. Fasády kostola sú hladké so segmentovo ukončenými oknami. Nárožia sú dekorované bosážou. Veža je členená lizénovými rámami s bosážou a ukončená ihlancovou helmicou. 

Súbor:Betliar, rímskokatolický kostol.JPG|Kostol sv. Alžbety
Súbor:Betliar, rímskokatolický kostol, interiér.JPG|Interiér kostola
Súbor:Betliar, rímskokatolický kostol, kazateľnica.JPG|Kazateľnica


* Evanjelický kostol, jednoloďová pôvodne tolerančná stavba s polygonálnym ukončením presbytéria a predstavanou vežou, z roku 1794. Veža kostola bola pristavaná v roku 1834. Interiér je zaklenutý pruskou klenbou. Nachádza sa tu drevená empora s organom a oltár, klasicistická stĺpová architektúra z roku 1834 s obrazom Kristus a Samaritánka pri studni od Jozefa Czauczika. Kazateľnica je v štýle luiséz. Na empore je umiestnený jednomanuálový organ od značky Rieger z roku 1926. Fasády kostola sú hladké so segmentovo ukončenými oknami. Veža kostola je lemovaná pilastrami a ukončená korunnou rímsou s terčíkom a barokovou helmicou s laternou.

Súbor:Betliar ev. kostol.jpg|Evanjelický kostol
Súbor:Betliar (agost 2012) - panoramio.jpg
Súbor:Betliar1.jpg|Interiér kostola
Súbor:Betliar2.jpg|Oltár s obrazom od Jozefa Czauczika
Súbor:Betliar - Evanjelický kostol- zvony.JPG|Zvony v evanjelickom kostole


## Osobnosti obce
### Rodáci
* Ján Fabricius (* 1672 - † 1734), vzdelanec a spisovateľ
* Aladár Wahlner (* 1861 - † 1930), banský inžinier, právnik
* Július Koššuth (* 1882 - † 1953), kantor. Zaslúžil sa o založenie Pohrebného podporného združenia. 
* Jozef Pavlík (* 1899 - † 1945), učiteľ, betliarsky notár, osvetár, priamy účastník protifašistického odboja. V roku 1944 bol zatknutý gestapom a odvlečený do koncentračného tábora. 
* Ján Miklóšik (* 1902 - † 1994), učiteľ kronuikár. Bol priamym účastníkom Povstania. Zozbieral a sčasti publikoval materiály a ľudovú slovesnosť o gemerskom zbojníkovi Mišovi Vdovčíkovi. Vzácne sú ním spracované „Zvyky a obyčaje v Betliari“.
* Jozef Špilda (* 1907 - † 1991), archivár. Zaslúžil sa o spracovanie archívnych fondov.

### Pôsobili tu
* Pavel Kurek (* 1885 - † 1947), evanjelický farár, kultúrno-osvetový pracovník. Spracoval stručný vývoj obce za roky 1933-1937. Bol prvým kronikárom obce. 
* Alžbeta Güntherová (* 1905 - † 1973), spoluzakladateľka slovenskej umenovedy, výtvarná historička, pamiatkárka. Zaslúžila sa o reorganizáciu správy kaštieľa a hradu Krásna Hôrka.
* Emanuel Andráši (* 1821 - † 1891), veľkopodnikateľ prezývaný železný gróf, gemerský župan, poslanec uhorského snemu, predseda Spolku hornouhorských železiarov. 
* Gejza Andrássy (* 1856 - † 1938), gróf, veľkopodnikateľ, politik, poslanec uhorského snemu, predseda Maďarského atletického klubu a Národnej jazdiarne, člen Maďarskej akadémie vied. 
* Emanuel Andrássy ml. (II), (* 1892 - † 1953), gróf, posledný majiteľ kašiteľa.

## Referencie

## Iné projekty

## Externé odkazy
* 
* Rožňava a okolie- turistické atrakcie v obci
* Apsida.sk- profil gotického kostola
* Kaštieľ v Betliari


Kategória:Obce okresu Rožňava